
Iepirkuma komisija ir saņēmusi ieinteresētā piegādātāja jautājumus un sniedz atbildes: 
1.jautājums.
Lūdzu, apstiprināt, ka iepirkuma nolikumā norādītie speciālistu atlases kritēriji, tiks izpildīti, ja: 
Punktā 3.4.7.1. minēts: “Vismaz viens speciālists, kuram ir DevOps Engineer vai līdzvērtīgs sertifikāts”, vai par ekvavilentu tiks uzskatīts šāds sertifikāts - https://www.devopsuniversity.org/certified-devops-professional/  
Atbilde uz 1.jautājumu.
Nē, DevOps Professional sertifikāts nav tieši ekvivalents DevOps Engineer sertifikātam. DevOps Professional sertifikāts ir paredzēts profesionāļiem, kuri izstrādā un ievieš DevOps procesus un praksi vispārīgā līmenī, bet DevOps Engineer sertifikāts ir vairāk fokusēts uz konkrētiem tehnikām un prasmēm, kas nepieciešamas konkrētai darba pozīcijai kā DevOps inženierim.
Vienlaikus norādām, ka pretendentu atbilstību izvirzītajām atlases prasībām iepirkuma komisija vērtēs slēgtās sēdēs pēc piedāvājumu iesniegšanas termiņa beigām un piedāvājumu atvēršanas.
2.jautājums.
[bookmark: _GoBack]Lūdzam Pasūtītāju skaidrot nolikuma kvalifikācijas daļā izvirzītās prasības attiecībā uz piedāvātajiem speciālistiem un to lomu apvienošanas nosacījumiem. Saskaņā ar iepirkuma nolikuma nosacījumiem ir noteikti konkrēti ierobežojumi komandai – nolikuma 3.5.1 un 3.5.2. punkti, taču nav noteikti citi ierobežojumi jebkādai citādai lomu apvienošanas iespējamībai.  
Vai pareizi saprotam, ka speciālists, kurš tiek piedāvāts konkrētas lomas izpildei var apvienot lomu, kas tiek īstenota izstrādes komandas ietvaros? Vai, piemēram, Projektu vadītājs vai Biznesa analītiķis un SCRUM komandas vadītājs, var būt viens un tas pats piedāvātais speciālists?  
Atbilde uz 2.jautājumu.
Nolikuma 3.5.1.punktā ir norādīts, ka “Vienas izstrādes komandas speciālisti var pildīt vairākas lomas tikai vienas izstrādes komandas ietvaros”. Vārds “tikai” norāda, ka vienas izstrādes komandas speciālists projektā nedrīkst pildīt citu lomu citā izstrādes komandā. Citi ierobežojumi attiecībā uz lomu apvienošanu izskatāmā jautājuma kontekstā nepastāv. 
3.jautājums.
Iepirkuma nolikuma Saimnieciski visizdevīgāko piedāvājumu noteikšanas kritēriju tabulas “Speciālistu kvalifikācijas priekšrocības” 3.5 punktā izvirzīta sekojoša prasība – “Sistēmanalītiķim vai sistēmu arhitektam ir Certified Kubernetes Administrator (CKA) vai Certified Application Developer (CKAD) sertifikāts (vai ekvivalents)”.   
Sertifikāti CKA (sertifikāts, kurš apliecina speciālista prasmes un zināšanas Kubernetes klasteru administrēšanā, kas ietver uzstādīšanu, konfigurēšanu un pārvaldību) un CKAD (sertifikāts, kurš apliecina speciālista spējas izstrādāt, izplatīt un uzturēt aplikācijas Kubernetes vidē) faktiski ir uzskatāmi par informācijas sistēmu administratora lomas izpildei atbilstošiem, nevis sistēmanalītiķa vai sistēmu arhitekta galvenajām kompetencēm un pienākumiem, taču būtiski ierobežo konkurenci un nepamatoti sašaurina piedāvājamo speciālistu loku, attiecīgi lūdzam grozīt šo iepirkuma nolikuma punktu, izsakot to sekojošā redakcijā: “Vismaz vienam speciālistam  ir Certified Kubernetes Administrator (CKA) vai Certified Application Developer (CKAD) sertifikāts (vai ekvivalents)”.   
Turklāt vēršam uzmanību, ka Pasūtītāja šobrīd izsludinātā citā atklātā konkursā – “Programmatūras izstrādes integratora pakalpojumi Iekšlietu ministrijas Informācijas centra vajadzībām”, ID Nr. IeM IC 2024/9, saimnieciski visizdevīgāko piedāvājumu noteikšanas kritērijos ir tādu pašu sertifikātu prasība, taču netiek definēta speciālista konkrēti izpildāmā loma. Šis piemērs liek domāt, ka Pasūtītājam nav izšķiroši kuras lomas speciālistam ir konkrētie sertifikāti, bet gan ir būtiski, ka piedāvātajā komandā ir vismaz viens šāds sertificēts speciālists.  
Atbilde uz 3.jautājumu.
Iepirkuma nolikumā tiks veikti grozījumi, precizējot, ka punkti tiks piešķirti, ja konkrētie sertifikāti ir vismaz vienam izstrādes komandas speciālistam. Vienlaikus vēršam uzmanību, ka pat viena pasūtītāja dažādas iepirkuma procedūras savstarpēji nav salīdzināmas ne pēc iepirkuma priekšmeta līdzības, ne pēc citām pazīmēm, ko vairākkārtīgi ir uzsvērusi arī IUB iesniegumu izskatīšanas komisija publisko iepirkumu strīdu izskatīšanā. 

